7 verdagtes van motordiefstal-sindikaat vas | Netwerk24
Volgens kapt. Nqobile Gwala, polisiewoordvoerder, het metropolisielede Sondag 'n voertuig met vier mans tydens 'n patrollie by die strand in Durban voorgekeer.
"Die voertuig is deursoek en gereedskap is gevind wat gebruik word om voertuie oop te breek en te steel," sê Gwala.
"Die mans het die polisie en metropolisielede na 'n huis in Klaarwater gelei waar nog drie mense in hegtenis geneem is. Daar is ook op nege gesteelde voertuie beslag gelê."
Gesteelde voertuie wat Sondag by 'n huis in Klaarwater naby Pinetown gevind is. Foto: SAPD
Volgens Gwala is 'n handgranaat, wat in 'n wasgoedmandjie versteek was, ook in die huis gevind, saam met twee stelle polisieuniforms en spesiale elektriese toerusting wat gebruik word om voertuie se enjinnommers af te vyl.
"Daar is ook R260 000 in kontant gevind en 38 patrone wat onder 'n matras versteek was. Klagte van die besit van plofstof, gesteelde eiendom en onwettige ammunisie word deur die polisie ondersoek," sê Gwala.